KIRJALLINEN KYSYMYS E-3190/02

esittäjä(t): Armando Cossutta (GUE/NGL) komissiolle

(8. marraskuuta 2002)

Aihe: Totalfina-Elf ja pakkotyö

Vapaiden ammattiyhdistysten kansainvälisen liiton (ICFTU) mukaan eräät monikansalliset yhtiöt, joihin kuuluu ranskalainen Totalfina-Elf, ovat käyttäneet pakkotyötä Burmassa. ICFTU:n laatiman 350-sivuisen raportin mukaan Totalfina-Elf on maksanut vuoden 2002 kuluessa Burman sotilasjuntalle kylistään väkipakolla haettujen siviilien käytöstä Yadanan kaasuputken rakentamiseen liittyvien teiden ja muiden perusrakenteiden rakentamisessa. Totalfina-Elf kieltää kaikki yhteydet edellä mainittuihin asioihin, mutta ICFTU valitettavasti pitää totena yhteyttä eräiden Burmassa toimivien monikansallisten yhtiöiden investointien ja lisääntyneen pakkotyön välillä.

1. Onko komissio tietoinen tällaisesta hyväksikäytöstä?

2. Eikö komissio pidä mahdottomana hyväksyä eurooppalaisen yhtiön sekaantumista tällaiseen?

3. Mitä komissio aikoo tehdä perusihmisoikeuksien suojaamiseksi tällaisilta loukkauksilta, joita eurooppalaiset yhtiöt harjoittavat unionin alueen ulkopuolella?

4. Eikö komissio katso, että sen lisäksi, että kyseessä on häpeällinen teko, tällainen toiminta on myös vilpittömän kilpailun rikkomista?

5. Eikö olisi syytä säätää tuontitulli sellaisille unionin ulkopuolella tuotetuille tuotteille, joita tuottavat yhteisön yritykset, jotka kiertävät tällä tavoin yhteisön sosiaalisia säännöksiä?

Christopher Pattenin komission puolesta antama vastaus

(16. joulukuuta 2002)

Arvoisa parlamentin jäsen ymmärtänee, ettei komissio voi kommentoida yhdessä jäsenvaltiossa parhaillaan käynnissä olevaa oikeusjuttua.

Euroopan unioni on toteuttanut useita Burmaa/Myanmaria koskevassa yhteisessä kannassaan vahvistettuja toimenpiteitä vastareaktiona maan poliittiseen tilanteeseen ja yleisesti tapahtuviin ihmisoikeusrikkomuksiin, joihin myös pakkotyö kuuluu.

Kyseinen yhteinen kanta hyväksyttiin ensimmäisen kerran vuonna 1996, ja sitä on sittemmin vahvistettu useissa yhteyksissä. Siinä määrätään aseiden ja sellaisten välineiden vientikiellosta, joita voitaisiin käyttää sisäisiin sortotoimiin tai terrorisointiin, ja sillä keskeytetään puolustusalan yhteistyö ja kaikki kahdenvälinen apu puhtaasti humanitaarista apua lukuun ottamatta. Korkean tason hallitusvierailut Burmaan/Myanmariin on nekin jäädytetty, ja sotilasjuntan ja hallituksen jäsenille, korkeille sotilas- ja turvallisuushenkilöille ja heidän perheenjäsenilleen samoin kuin matkailuviranomaisille on

kiellettyä myöntää viisumi Euroopan unioniin tai sen kauttakulkuun. Huhtikuun 2000 jälkeen on julkaistu luettelo viisumikiellon alaisista henkilöistä, joiden ulkomailla hallussa olevat varat on jäädytetty. Yhteisen kannan voimassaoloa jatkettiin hiljattain 29. huhtikuuta 2003 saakka.

Kauppasuhteiden alalla yhteisön kehitysmaille tavallisesti myöntämät kauppaedut peruutettiin Burmalta/Myanmarilta vuonna 1997 pakkotyön takia. Tämä tarkoittaa myös sitä, että maa ei voi hyötyä EU:n vuonna 2001 tekemästä kaikki paitsi aseet -aloitteesta siitäkään huolimatta, että se luokitellaan vähiten kehittyneeksi maaksi.

Komissio tukee voimakkaasti Kansainvälisen työjärjestön (ILO) asemaa työnormien ylläpitäjänä ja järjestön merkittävää kantaa, jonka se on ottanut Burman/Myanmarin suhteen maan rikkoessa räikeällä tavalla pakkotyötä koskevaa sopimusta nro 29. Komissio on yhdessä jäsenvaltioiden kanssa tukenut ILO:ta soveltamalla mahdollisimman laajasti ILO:n perustamissopimuksessa määrättyjä menettelyjä (perustamissopimuksen 33 artikla) Burmaan/Myanmariin sen rikkoessa sopimusta nro 29. Komissio on antanut ILO:lle tiedoksi EU:n yhteisen kannan ja sen puitteissa toteutetut toimenpiteet. Pakkotyöstä on keskusteltu myös Burman hallituksen kanssa useaan otteeseen niin EU:n puheenjohtajatroikan vierailuilla kuin osana EU:n ja ASEANin vuoropuhelua.

Komissio jatkaa yhdessä jäsenvaltioiden kanssa tilanteen seuraamista tiiviisti ja on valmis ehdottamaan neuvoston harkittaviksi lisätoimenpiteitä, jos Burman/Myanmarin viranomaiset eivät toteuta heiltä vaadittuja toimia.

Komissio antoi 2. heinäkuuta 2002 tiedonannon yritysten sosiaalisesta vastuusta. Yksi tiedonannon keskeisimmistä sisältökysymyksistä on se, että eurooppalaisten yritysten on kunnioitettava perusoikeuksia työpaikoilla riippumatta siitä, missä ne toimivat. Myös lokakuussa 2002 perustetussa sidosryhmien välisessä foorumissa on tarkoitus käsitellä yritysten sosiaalisen vastuun kehittämistä ja sen kansainvälistä ulottuvuutta.

Komissio tukee Taloudellisen yhteistyön ja kehityksen järjestön (OECD) vuonna 2000 tarkistettujen suuntaviivojen soveltamista monikansallisiin yrityksiin; suuntaviivat kattavat myös perusoikeudet työpaikalla. Komissio on myös hiljattain vahvistanut ILO:n kanssa tekemäänsä yhteistyötä perustyönormien noudattamisen edistämiseksi. Siinä yhteydessä työllisyydestä ja sosiaaliasioista vastaava komission jäsen allekirjoitti 14. toukokuuta 2001 yhdessä ILO:n pääjohtaja Juan Somavian kanssa uuden kirjeenvaihdon.